《答蔡伯世食笋》
宋代·韩驹

莼丝化盐豉，槐叶资新面。岂知苦竹萌，风味常独擅。

昔我居锦城，屡吃田家饭。扶杖自入箐，煨此犊角茧。

后参鹤林禅，馈我桑门馔。烝烝沸鼎中，乱下白玉片。

惟无他物乘，始觉真味现。三年客东都，锦箨宁复见。

千金洛阳来，惟充大官膳。前时过君食，欣逢故人面。

那知列仙臞，已杂蒯通隽。吾宁饱甘肥，愤吒那忍咽。

请归谓主孟，厨人后当谏。苦苣杂嘉蔬，沉香和甲煎。

柯亭既误椽，画障或遭练。古来可叹事，千载寄明辨。

作诗吊箨龙，助子当食叹。

作者简介：韩驹（1080～1135）北宋末南宋初江西诗派诗人，诗论家。字子苍，号牟阳，学者称他陵阳先生。陵阳仙井（治今四川仁寿）人。少时以诗为苏辙所赏。徽宗政和初，召试舍人院，赐进士出身，除秘书省正字，因被指为苏轼之党谪降，后复召为著作郎，校正御前文籍。宣和五年（1123）除秘书少监，六年，迁中书舍人兼修国史。高宗立，知江州。绍兴五年（1135）卒。写诗讲究韵律，锤字炼句，追求来历典故，写有一些反映现实生活的佳作，有《陵阳集》四卷，今存。